## Pravilnik o posebnim uvjetima za obavljanje poslova razvoja naoružanja i vojne opreme

### NN 67/2003 (19.4.2003.), Pravilnik o posebnim uvjetima za obavljanje poslova razvoja naoružanja i vojne opreme

# ministarstvo unutarnjih poslova

790

Na
temelju članka 8. stavka 2. Zakona o proizvodnji, remontu i prometu naoružanja
i vojne opreme (»Narodne novine«, broj 33/02.), a uz suglasnost ministra
unutarnjih poslova, broj: 511-01-52-88404/02, od 13. ožujka 2003. donosim

## PRAVILNIK

### O POSEBNIM UVJETIMA ZA OBAVLJANJE POSLOVA RAZVOJA NAORUŽANJA I VOJNE OPREME

Članak
1.

Ovim Pravilnikom propisuju se
posebni uvjeti za obavljanje poslova razvoja naoružanja i vojne opreme (u
daljnjem tekstu: NVO), nositelji razvoja NVO-a te postupak izbora nositelja
razvoja NVO-a.

Članak 2.

Poslovi razvoja NVO-a obuhvaćaju usvajanje novih
sredstava NVO-a ili primjenu bitnih usavršavanja konstrukcijskih rje­šenja,
taktičko-tehničkih i drugih svojstava već usvojenih sred­stava NVO-a.

Opća i primijenjena istraživanja prethode razvoju
sredstava NVO-a ili su njegov sastavni dio.

Članak 3.

Nositelji
razvoja NVO-a, nositelji izrade prototipova ili prototipskih dijelova NVO-a te
tehnološkog usvajanja proizvodnje i remonta NVO-a subjekti su iz članka 8.
Zakona o proizvodnji, remontu i prometu naoružanja i vojne opreme, te hrvatske
vojne i civilne obrazovne ustanove (u daljnjem tekstu: nositelji razvoja
NVO-a).

Članak
4.

Hrvatske vojne i civilne
obrazovne ustanove mogu se posebno angažirati i na sveobuhvatnim zadaćama istraživanja
i razvoja nastavnih sredstava i pomagala.

Članak 5.

U remontnim kapacitetima Oružanih
snaga Republike Hrvat­ske i Ministarstva unutarnjih poslova mogu se obavljati i
zadaće razvoja manje složenih sredstava NVO-a, tehničkog usavršavanja i
usvajanja NVO-a, izrade i obnavljanja pričuvnih dijelova NVO-a te usavršavanja
sustava održavanja.

Članak 6.

Nositelji razvoja NVO-a
obvezni su osigurati:

– odvijanje jedinstvenog
procesa razvoja i proizvodnje,

– određenu tehničko-tehnološku
razinu kapaciteta potrebnu za razvoj, proizvodnju i nadzor nad proizvodnjom
NVO-a,

– stručnu kadrovsku
strukturu,

– sustav funkcionalno
povezanih elemenata u proizvodno-
-tehnološku cjelinu (strojevi i alati, informatička potpora, infrastruktura,
objekti, dokumentacija, specijalni alati i druga poslovna sredstva),

– ekonomsko-pravnu
samostalnost.

Iznimka od odredbe stavka 1.
podstavka 5. ovoga članka su remontni kapaciteti Oružanih snaga Republike
Hrvatske i Ministarstva unutarnjih poslova.

Članak 7.

Posebni uvjeti koje moraju
ispuniti nositelji razvoja NVO-a su:

– afirmiranost u određenom
istraživačko-razvojnom područ­ju i pozitivni poslovni rezultati,

– dugoročna programska
orijentacija s materijalno-kadrov­skim mogućnostima i postignutim rezultatima
koja osigurava kvalitetno i ekonomično obavljanje određene razvojne zadaće,

– pouzdana i kvalitetna
laboratorijska i druga ispitna oprema za određeno područje,

– spremnost za dugoročnije
usmjeravanje dijela svojih kapaciteta za usavršavanje i razvoj određenog
sredstva NVO-a,

– osiguranje uvjeta za
organizaciju i provedbu mjera sigurnosti i zaštite pri obavljanju razvojnih
zadaća u skladu s Pravilnikom o općim i posebnim mjerama osiguranja i zaštite
proizvod­nje, remonta i prometa NVO-a te mjera zaštite tajnosti podataka u
skladu s propisima iz područja obrane.

Članak 8.

Na zahtjev taktičkog i tehničkog
nositelja, a na prijedlog uprave nadležne za opremanje NVO-om ministar obrane
imenuje stručno povjerenstvo za odabir nositelja razvoja za svako sredstvo
NVO-a (u daljnjem tekstu: povjerenstvo).

Od nositelja razvoja NVO-a
povjerenstvo traži ponude za razvoj određenog sredstva NVO-a.

Uz zahtjev za dostavu ponude
povjerenstvo prilaže opis sred­stva NVO-a s temeljnim taktičko-tehničkim
zahtjevima (konstruk­cijskim i tehničkim značajkama, rokovima, specifičnim
zahtjevima za razvoj određenog sredstva i dr.).

Članak 9.

Nakon
zaprimanja ponuda povjerenstvo je dužno provjeriti ispunjavaju li nositelji
razvoja NVO-a uvjete iz članaka 6. i 7. ovoga Pravilnika.

Ako su
ispunjeni uvjeti iz stavka 1. ovoga članka, povjerenstvo odabire najpovoljniju
ponudu na temelju sljedećih kriterija:

–
cijene,

– ponuđenih
rokova izvršenja,

–
jamstava kakvoće,

–
uvjeta i načina plaćanja,

– tehničke
pomoći nakon isporuke.

Na
prijedlog povjerenstva ministar obrane donosi odluku o nositelju razvoja određenog
sredstva NVO-a.

Članak 10.

Na
temelju odluke ministra obrane nadležna uprava za ugovaranje sklapa ugovor s
nositeljem razvoja NVO-a.

Članak 11.

Nositelji
razvoja NVO-a obvezni su se pridržavati i dodatnih uvjeta utvrđenih ugovorom
glede kakvoće, pouzdanosti i cjelokupne logističke potpore NVO-u u skladu s
vojnim normama.

Članak
12.

Ako se
nositelj razvoja NVO-a ne pridržava dodatnih uvjeta iz članka 11. ovoga
Pravilnika i propisa o općim i posebnim mjerama osiguranja i zaštite razvoja i
proizvodnje NVO-a, te mjera osiguranja zaštite tajnosti podataka iz područja
obrane, može mu se uskratiti daljnji rad na razvoju NVO-a i raskinuti ugovor s
njim.

Članak 13.

Ovaj
Pravilnik stupa na snagu osmog dana od dana objave u »Narodnim novinama«.

Klasa: 023-03/02-02/2

Urbroj: 512-01-03-17

Zagreb,
2. travnja 2003

Ministrica
**Željka Antunović,** v. r.

Pravilnik, NN 67/2003-790